DA verwelkom berig dat Cele die week afgedank wordDie nasionale polisiehoof, genl Bheki Cele. Foto: GCIS Die Sunday Times berig dat Cele na verwagting die week afgedank sal word wanneer president Jacob Zuma van ŉ besoek aan die VSA terugkeer. Die DA se skadu-minister van polisie, Diane Kohler Barnard, sê die DA vind dit verregaande dat dit die presidensie so lank gevat het om teen Cele op te tree nadat die openbare beskermer, Thuli Madonsela, hom aan wanadministrasie skuldig bevind het. Madonsela het in Februarie vanjaar bevind dat ŉ huurooreenkoms van R500 miljoen vir nuwe polisiehoofkantore in die Pretoriase middestad onwettig was. Sy het in ŉ tweede verslag bevind dat ŉ huurooreenkoms vir provinsiale hoofkantore in Durban van R1,1 miljard ook onwettig was. Madonsela het Zuma beveel om stappe te neem teen Cele en die minister van openbare werke, Gwen Mahlangu-Nkabinde.